Сцішаная вераснёўская раніца. Пераязджаем раку Дубаўку, што хаваецца ў глыбокім яры, і якую местачкоўцы называюць Сенай, і аказваемся на цэнтральным парыжскім “пятачку”. На якім размяшчаюцца асноўныя сацыяльна-адміністрацыйны аб’екты і ўстановы населенага пункта: магазін Пастаўскага райспажыўтаварыства з аднайменнай назвай і выявай Эйфелевай вежы, праз дарогу — два прыватныя магазіны “Фантазія” і “Фея”, Дом культуры і бібліятэка, пошта і прыёмны-комплексны пункт, адміністрацыйны будынак аграгарадка Парыж. Крыху воддаль ад цэнтральнай Меліярацыйнай вуліцы знаходзяцца бальніца і школа. Побач з імі – 30-метровая, у дзесяць разоў ніжэйшая за сапраўдную парыжскую, Эйфелева вежа з агляднай пляцоўкай і сажалкай.